Det er en god ting at være stille og koncentreret, når man bevæger sig rundt på et bibliotek. Men for en mand, der mandag aften kiggede indenfor på biblioteket i Hasseris Bymidte, viste det sig at være en dårlig ting. For manden var måske en anelse for stille og en my for koncentreret om det, han var i gang med. I hvert fald lykkedes det personalet at lukke og slukke på biblioteket - og forlade det også - uden manden opdagede det. Først klokken 21.40, altså 40 minutter efter lukketid, fik manden kigget op fra den computer, han sad ved. Og da kunne han så konstatere, at at biblioteket var lukket, og at han ikke kunne komme ud. Altså måtte manden ringe til Nordjyllands Politi, som sendte en reddende patrulje til biblioteket for at lukke manden ud. Om han gik med hjem med en formaning om at se på sit ur, melder historien ikke noget om.

Referat:
En mand var mandag aften så fordybet, at han ikke opdagede, at biblioteket, han sad på, lukkede.